Die duiwe word onderskeidelik om 07:15 vir die jong duiwe en 08:45 vir die ope wedvlug losgelaat vanaf die betrokke wedvlugpunt.
Die wedvlugte word elke naweek ongeveer 50 km langer gemaak om die duiwe stelselmatig fikser te kry vir die langer wedvlugte in die seisoen. Die gemiddelde spoed van elke wedvlug word deur die weerstoestande bepaal.
Met ‘n wind van voor sal die spoed stadiger wees en die duiwe vlieg baie laer om die windweerstand te vermy. Met die wind van agter vlieg die duiwe baie hoër en maak van lugstrome gebruik om huiswaarts te keer. Die duiwe vlieg net tot op ‘n sekere hoogte omdat die lug dunner raak. Met die aankoms by die huis lyk dit soos ‘n venstertjie wat in die hemelruim oopmaak soos wat elke duif op sy eie hok afduik.
Met ‘n westewind wat gewaai het, het die duiwe ver gedraai voor hulle huis toe gegaan het. Die pad na elkeen se hok word elke naweek stof getrap met die wag vir die duiwe. Uitslae vir die wedvlugte is as volg: